CELEX: 52015PC0496
Language: sk
Date: 2015-11-18
Title: Návrh NARIADENIE EURÓPSKEHO PARLAMENTU A RADY o európskej štatistike cien zemného plynu a elektriny a o zrušení smernice Európskeho parlamentu a Rady 2008/92/ES o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom

EURÓPSKA KOMISIA
            V Bruseli18. 11. 2015
            COM(2015) 496 final
            2015/0239(COD)
            Návrh
            NARIADENIE EURÓPSKEHO PARLAMENTU A RADY
            o európskej štatistike cien zemného plynu a elektriny a o zrušení smernice Európskeho parlamentu a Rady 2008/92/ES o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom
            (Text s významom pre EHP)
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               Komisia (Eurostat) zbiera údaje o cenách zemného plynu a elektriny pre priemyselných koncových odberateľov (koncových odberateľov mimo domácnosti). Ceny pre priemyselných koncových odberateľov upravujú právne predpisy od roku 1990 a v súčasnosti ich upravuje smernica 2008/92/ES, ktorou sa zrušila smernica 90/377/EHS. Vnútroštátne orgány zbierajú údaje o cenách pre odberateľov v domácnosti  na základe dobrovoľnej dohody. Vnútroštátne orgány informovali Komisiu, že niektorí poskytovatelia údajov (podniky v oblasti zemného plynu a elektrickej energie) vzhľadom na obmedzenia v oblasti finančných a ľudských zdrojov zvažujú, že tieto údaje v budúcnosti nebudú zbierať.
            
            
               Na zasadnutí Európskej rady 22. mája 2013 o energetike a daniach hlavy štátov a predsedovia vlád vyhlásili, že politika EÚ v oblasti energetiky by sa mala zamerať na zabezpečenie dostupných a konkurencieschopných cien energie pre domácnosti a podniky, a to bezpečným a udržateľným spôsobom. Komisia bola preto vyzvaná, aby predložila analýzu „skladby cien energie a nákladov na energiu v členských štátoch a faktorov určujúcich tieto ceny a náklady“. Táto analýza sa mala zamerať na vplyv cien energie na domácnosti, malé a stredné podniky a energeticky náročné priemyselné odvetvia a celkom všeobecne by sa v rámci nej mala preskúmať konkurencieschopnosť EÚ v porovnaní s inými globálnymi hospodárskymi aktérmi.
            
            
               Po tom, ako Komisia zistila, že na túto analýzu treba ďalšie podrobné údaje o cenách, zozbierala potrebné informácie od všetkých 28 členských štátov EÚ na základe dobrovoľnej dohody. Správa, ktorá obsahuje podrobnú analýzu skladby cien zemného plynu a elektriny, sa predložila Rade v januári 2014.
            
            
               V roku 2014 politickí činitelia niekoľkokrát požadovali podrobnejšiu oficiálnu štatistiku cien zemného plynu a elektriny. Rada pre dopravu, telekomunikácie a energetiku (Rada TTE) na svojom zasadnutí 13. júna 2014 uznala negatívny vplyv vysokých a rastúcich cien energie a nákladov na globálnu konkurencieschopnosť Európy a na životnú úroveň jednotlivých odberateľov. Z tohto dôvodu Rada TTE vyzvala Komisiu, aby „do roku 2016 nadväzne preskúmala situáciu týkajúcu sa cien energie a nákladov na energiu, ako aj odberateľov“.
            
            
               Európska komisia prijala 25. februára 2015 balík pre energetickú úniu. Jedným z opatrení v rámci balíka pre energetickú úniu sa v kapitole „Vnútorný trh s energiou“ plánuje analýza cien energií a nákladov, ktorá sa má vykonať v roku 2016 a potom každé 2 roky.
            
            
               Dodatočným súborom podpoložiek daní a odvodov, ako aj sieťových poplatkov za zemný plyn a elektrinu, by sa mali dosiahnuť ciele balíka pre energetickú úniu a najmä vyriešiť požiadavka na transparentnejšie ceny energie a náklady na energiu podľa 8. bodu balíka opatrení.
            
            
               •Súlad s existujúcou politikou v tejto oblasti
            
            
               Európska rada v júni 2014 opätovne potvrdila, že jednotný trh EÚ sa musí ďalej budovať, že je potrebné zvýšiť hospodársku súťaž a transparentnosť na trhu s plynom a dokončiť integráciu európskeho trhu s energiou. Rada požadovala aj ďalšiu analýzu trhovej integrácie, pokiaľ ide o energetickú efektívnosť a bezpečnosť.
            
            
               •Súlad s ostatnými politikami EÚ
            
            
               
                  Balík pre energetickú úniu prijala Komisia 25. februára 2015. Komisia bude v tejto súvislosti od roku 2016 poskytovať údaje o cenách energie a nákladoch na energiu (vrátane daní a dotácií). Toto členenie cien energie a nákladov na energiu umožní Komisii monitorovať situáciu na trhu s energiou. 
               
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Článok 338 ods. 1 Zmluvy o fungovaní Európskej únie.
               
            
            
               •Subsidiarita (v prípade iných ako výlučných právomocí)
            
            
               
                  Komisia (Eurostat) zbiera vnútroštátne údaje o cenách zemného plynu a elektriny na základe metodiky, ktorá umožňuje cenové porovnanie medzi členskými štátmi. Tieto údaje o cenách sa musia zbierať na úrovni EÚ, aby sa zabezpečila spoľahlivosť a porovnateľnosť údajov za všetky členské štáty EÚ a aby bolo možné agregovať údaje za EÚ a za eurozónu. Na vnútroštátnej úrovni zbierajú údaje o cenách príslušné vnútroštátne orgány; tieto údaje potom zverejňuje Eurostat.
               
            
            
               •Proporcionalita
            
         
         
            
               
                  Navrhovaný právny akt sa bude vzťahovať na zber údajov o cenách zemného plynu a elektriny za sektor domácností a za sektor mimo domácností. V minulosti sa údaje o cenách za sektor priemyslu zbierali v súlade so smernicou 2008/92/ES, ale údaje o cenách za sektor domácností sa zbierali na základe dobrovoľnej dohody. So zvyšujúcou sa komplexnosťou vnútorného trhu s energiou je čoraz ťažšie získať spoľahlivé a aktuálne údaje o cenách zemného plynu a elektriny, najmä za sektor domácností, keďže neexistuje právna povinnosť poskytovať takéto údaje. Navrhované zmeny v porovnaní so smernicou 2008/92/ES spočívajú v tom, že na údaje, ktoré sa v súčasnosti zbierajú nepovinne, by sa mal v budúcnosti vzťahovať navrhovaný právny akt. Nemal by sa tým prekročiť rámec potrebný na dosiahnutie cieľov.
               
            
            
               •Výber právneho nástroja 
            
            
               
                  Nariadením Európskeho parlamentu a Rady ako právnym nástrojom by sa malo zabezpečiť rýchle, bezproblémové a harmonizované vykonávanie v celej EÚ.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  Existujúce uplatniteľné právne predpisy (smernica 2008/92/ES) sa vzťahujú len na zber údajov o cenách zemného plynu a elektriny za sektor priemyslu. Metodika použitá pri týchto zisťovaní cien, ktorá sa zaviedla v roku 2007, sa osvedčila. 
               
            
            
               •Konzultácie so zainteresovanými stranami
            
            
               
                  Eurostat v januári 2015 viedol písomné konzultácie s členmi pracovnej skupiny pre energetickú štatistiku (ESWG). Zohľadnili sa ich pripomienky a odporúčania. Písomné konzultácie s ESWG viedli k tomu, že sa zmenšil počet podpoložiek daní a odvodov (z 11 na 6 podpoložiek) a výrazne sa obmedzila spravodajská povinnosť v prípade údajov o sieťových poplatkoch za zemný plyn a elektrinu. V máji a júni 2015 sa uskutočnili písomné konzultácie s členmi konferencie riaditeľov pre odvetvové a environmentálne štatistiky a účty (DIMESA); tieto konzultácie viedli k predĺženiu lehôt na podávanie žiadostí o výnimku, pokiaľ ide o vykazovanie údajov o položkách a/alebo podpoložkách cien. V prípade cien zemného plynu bola pre sektor domácností zavedená prahová hodnota, aby mohla byť krajinám s nízkou spotrebou zemného plynu udelená výnimka. Zmenený návrh bol predložený na zasadnutí skupiny DIMESA 11. júna 2015 a na zasadnutí ESWG 24. júna 2015.
               
            
            
               •● Získavanie a využívanie odborného poradenstva
            
            
               
                  Eurostat sa obrátil na Eurelectric a Eurogas, dve združenia pôsobiace v sektoroch zemného plynu a elektrickej energie, s cieľom zistiť, či by bolo možné uskutočniť zber údajov. Zohľadnili sa ich odporúčania o dostupnosti informácií o podpoložkách sieťových poplatkov za zemný plyn a elektrinu.
               
            
            
               •Vhodnosť právnych predpisov a ich zjednodušenie
            
            
               
                  Administratívne zaťaženie spravodajských orgánov a Komisie sa výrazne nezvýši, keďže väčšina údajov o cenách sa už vykazuje na nepovinnom základe. Hoci zoznam údajov, ktoré sa majú zbierať, sa doplnil o niekoľko podpoložiek cien daní a sieťových poplatkov, periodicita podávania správ sa znížila z ročnej na trojročnú. Je preto pravdepodobné, že celkové administratívne zaťaženie zostane nezmenené.
               
            
            
               •Posúdenie vplyvu
            
            
               
                  Nebolo vykonané žiadne posúdenie vplyvu tohto návrhu, keďže sa neočakávajú žiadne výrazné zmeny v prípade činností spravodajských orgánov alebo Komisie. Podrobné odôvodnenie rozhodnutia o tom, že sa nevykoná posúdenie vplyvu, je uvedené v pláne Komisie uverejnenom na webovej lokalite Komisie: http://ec.europa.eu/smart-regulation/impact/planned_ia/docs/2014_estat_001_roadmap_electricityprices.pdf.
               
            
            
               •Základné práva
            
            
               
                  Neuplatňuje sa.
               
            
            
               4.VPLYV NA ROZPOČET
            
            
               Návrh nemá žiadny vplyv na rozpočet EÚ. Keďže nebude výrazne viac činností, nevzniknú žiadne dodatočné náklady.
            
            
               5.INÉ ASPEKTY
            
            
               •Plány vykonávania a monitorovanie, hodnotenie a predkladanie správ
            
         
         
            
               
                  Žiadne.
               
            
            
               •Vysvetľujúce dokumenty (v prípade smerníc)
            
            
               
                  Neuplatňuje sa.
               
            
            
               •Podrobné vysvetlenie konkrétnych ustanovení návrhu
            
            
               
                  Spoľahlivá, aktuálna a úplná štatistika cien zemného plynu a elektriny je dôležitým zdrojom informácií pre tvorcov európskych politík. Keďže zber údajov o cenách zemného plynu a elektriny za sektor domácností sa vykonáva na základe dobrovoľnej dohody, jednotliví poskytovatelia údajov (podniky v oblasti elektrickej energie alebo zemného plynu) by sa mohli rozhodnúť, že v budúcnosti to už nebudú robiť. Keďže zber údajov bude predmetom právneho rámca, bude zaručené pokračovanie podávania správ.
               
               
                  Na analýzu hlavných určujúcich faktorov pre ceny elektriny a zemného plynu nestačí zohľadniť len konečné ceny zemného plynu a elektriny a sieťové poplatky, dane a ceny produktov. V záujme zistenia faktorov určujúcich ceny sa zber údajov doplnil o súbor premenných (podpoložiek), ktorý umožní podrobnejšiu analýzu údajov zbieraných na základe harmonizovanej metodiky. 
               
            
            
               Európsky hospodársky priestor
            
            
               Navrhovaný akt sa týka záležitosti Európskeho hospodárskeho priestoru (EHP), a preto by sa mal rozšíriť aj na EHP.
            
            
               2015/0239 (COD)
            
            
               Návrh
            
            
               NARIADENIE EURÓPSKEHO PARLAMENTU A RADY
            
            
               o európskej štatistike cien zemného plynu a elektriny a o zrušení smernice Európskeho parlamentu a Rady 2008/92/ES o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom
            
            
               (Text s významom pre EHP)
            
            
               EURÓPSKY PARLAMENT A RADA EURÓPSKEJ ÚNIE
            
            
               so zreteľom na Zmluvu o fungovaní Európskej únie, a najmä na jej článok 338 ods. 1,
            
            
               so zreteľom na návrh Európskej komisie,
            
            
               po postúpení návrhu legislatívneho aktu národným parlamentom,
            
            
               konajúc v súlade s riadnym legislatívnym postupom
                  1
               ,
            
            
               keďže:
            
            
               (1)Konkurencieschopnosť, udržateľnosť a bezpečnosť dodávok energie sú hlavnými cieľmi odolnej energetickej únie s výhľadovou politikou v oblasti zmeny klímy.
            
         
         
            
               (2)Kvalitné, porovnateľné, aktuálne, spoľahlivé a harmonizované informácie o cenách zemného plynu a elektriny účtovaných koncovým odberateľom sú potrebné na tvorbu politiky energetickej únie a na monitorovanie trhu s energiou v členských štátoch.
            
            
               (3)Cieľom tohto nariadenia je poskytovanie štatistiky, o ktoré sa môže oprieť európska politika v oblasti energetiky, ktorá je zameraná najmä na vytvorenie plne integrovaného vnútorného trhu s energiou pre odberateľov. V záujme zlepšenia integrácie trhu by sa mala dosiahnuť väčšia transparentnosť nákladov na energiu a cien energie, ako aj výšky verejnej podpory.
            
            
               (4)Smernica Európskeho parlamentu a Rady 2008/92/ES
                  2
                doteraz poskytuje spoločný rámec na tvorbu, zasielanie a zverejňovanie porovnateľnej štatistiky maloobchodných cien zemného plynu a elektriny účtovaných priemyselným odberateľom v Únii.
            
            
               (5)Zber údajov o maloobchodných cenách zemného plynu a elektriny účtovaných koncovým odberateľom v sektore domácností sa doteraz vykonával na základe dobrovoľnej dohody.
            
            
               (6)So zvyšujúcou sa komplexnosťou vnútorného trhu s energiou je čoraz ťažšie získať spoľahlivé a aktuálne údaje o cenách zemného plynu a elektriny, najmä za sektor domácností, keďže neexistuje právna povinnosť poskytovať takéto údaje.
            
            
               (7)Zber obidvoch druhov údajov by sa mal upraviť právnym aktom, aby sa zaručila kvalita údajov o cenách vykazovaných za sektor domácností a za sektor mimo domácností.
            
            
               (8)Vo väčšine krajín sprístupňujú údaje o systémoch zasielania regulačné orgány v oblasti energetiky. Podstatne viac aktérov sa však zúčastňuje na zbere údajov o nákladoch na distribúciu a v niektorých členských štátoch sa vykazovanie údajov považuje za väčšiu výzvu. Vzhľadom na dôležitosť nákladov na distribúciu a požiadavku na transparentnosť v tejto oblasti sa zber údajov musí zharmonizovať na základe riadnej metodiky.
            
            
               (9)Systém skupín odberateľov, ktorý používa Komisia (Eurostat) vo svojich publikáciách v oblasti cien, by mal zabezpečiť transparentnosť trhu a rozsiahle zverejňovanie údajov o cenách, ktoré nemajú dôverný charakter, ako aj umožniť výpočet európskych agregátov.
            
            
               (10)V nariadení Európskeho parlamentu a Rady (ES) č. 223/2009
                  3
                sa stanovuje, že zber štatistických údajov má byť v súlade so zásadami nestrannosti, transparentnosti, spoľahlivosti, objektivity, odbornej nezávislosti, nákladovej účinnosti a ochrany štatistickej dôvernosti.
            
            
               (11)Informácie o cenách účtovaných koncovým odberateľom zemného plynu a elektriny by mali umožniť porovnania s cenami ostatných energetických komodít.
            
            
               (12)V rámci štandardného postupu vykazovania by sa mali poskytovať informácie týkajúce sa zberu údajov o cenách a o kvalite.
            
            
               (13)Podrobné údaje o členení skupín odberateľov a ich príslušné podiely na trhu tvoria nevyhnutnú súčasť štatistiky cien zemného plynu a elektriny.
            
            
               (14)Analýzy cien možno vykonať len vtedy, ak členské štáty poskytnú kvalitnú oficiálnu štatistiku k jednotlivým položkám a podpoložkám cien zemného plynu a elektriny. Revidovaná metodika pre podrobné členenie jednotlivých položiek a podpoložiek cien zemného plynu a elektriny účtovaných koncovým odberateľom umožní analyzovať vplyv rôznych aspektov na konečné ceny.
            
            
               (15)Prostredníctvom údajov o cenách a podmienkach predaja koncovým odberateľom a členenie počtu koncových odberateľov podľa spotreby v každej skupine odberateľov, ktoré sa zasielajú Komisii (Eurostatu), by mala mať Komisia k dispozícii potrebné informácie, aby mohla rozhodnúť o vhodných opatreniach alebo návrhoch týkajúcich sa politiky v oblasti energetiky.
            
            
               (16)Na zabezpečenie transparentnosti cien sú dôležité podrobné znalosti v oblasti daní a poplatkov v jednotlivých členských štátoch. Uznala sa dôležitosť členenia údajov o sieťových nákladoch, poplatkoch, daniach a odvodoch.
            
            
               (17)Členské štáty, v ktorých spotreba zemného plynu predstavuje malý podiel konečnej spotreby energie v domácnostiach, by mali byť oslobodené od povinnosti poskytovať údaje o cenách zemného plynu za koncových odberateľov v domácnosti.
            
            
               (18)Komisia (Eurostat) by v záujme zlepšenia spoľahlivosti údajov mala spolu s členskými štátmi posúdiť a v prípade potreby zdokonaliť metodiku zberu a spracovania údajov presným spôsobom, ktorý je v súlade s riadiacim rámcom pre štatistiku. Preto by sa mali pravidelne vypracúvať správy o kvalite a vykonávať hodnotenia kvality údajov o cenách.
            
            
               (19)Na základe odôvodnenej žiadosti členského štátu môže Komisia členským štátom udeliť výnimky z týchto osobitných povinností, v prípade ktorých si uplatňovanie tohto nariadenia na vnútroštátny štatistický systém členského štátu vyžaduje významné úpravy a pravdepodobne by spôsobilo významné dodatočné zaťaženie respondentov.
            
            
               (20)Aby boli údaje poskytované členskými štátmi kvalitné aj v budúcnosti, právomoc prijímať akty v súlade s článkom 290 Zmluvy o fungovaní Európskej únie by sa mala delegovať na Komisiu s cieľom upraviť prahové hodnoty, ktoré sa môžu uplatňovať na trhu so zemným plynom.  Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov. Pri príprave a vypracúvaní delegovaných aktov by Komisia mala zabezpečiť, aby sa príslušné dokumenty súbežne, načas a vhodným spôsobom postúpili Európskemu parlamentu a Rade.
            
            
               (21)Komisia by mala zabezpečiť, aby z delegovaných aktov nevyplývalo významné dodatočné administratívne zaťaženie členských štátov alebo respondentov.
            
         
         
            
               (22)Aby sa zabezpečili jednotné podmienky na vykonávanie tohto nariadenia, mali by sa na Komisiu preniesť vykonávacie právomoci, pokiaľ ide o formát a mechanizmy na zasielanie údajov, požiadavky na správy o kvalite a ich štruktúru a porovnateľnosť, ako aj udeľovanie výnimiek. Tieto právomoci by sa mali vykonávať v súlade s nariadením Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie.
            
            
               (23)Smernica 2008/92/ES sa zrušuje.
            
            
               (24)Uskutočnili sa konzultácie s Výborom pre európsky štatistický systém,
            
            
               PRIJALI TOTO NARIADENIE:
            
            
               Článok 1
            
            
               Predmet úpravy
            
            
               Týmto nariadením sa stanovuje spoločný rámec na rozvoj, tvorbu a zverejňovanie porovnateľnej európskej štatistiky cien zemného plynu a elektriny pre domácnosti a koncových odberateľov mimo domácnosti v EÚ.
            
            
               Článok 2
            
            
               Vymedzenie pojmov
            
            
               Na účely tohto nariadenia sa uplatňuje toto vymedzenie pojmov:
            
            
               1.Pojmy „domácnosť“, „konečná energetická spotreba“ a „závodní výrobcovia“ majú rovnaký význam ako pojmy uvedené v prílohe A k nariadeniu Európskeho parlamentu a Rady (ES) č. 1099/2008
                  4
               ;
            
            
               2.Pojmy „odberateľ“, „koncový odberateľ“, „odberateľ elektriny v domácnosti“, „odberateľ elektriny mimo domácnosti“, „prenos“, „distribúcia“ a „dodávka“ súvisiace s elektrinou majú rovnaký význam ako pojmy uvedené v smernici Európskeho parlamentu a Rady 2009/72/ES
                  5
               , ak sa používajú v súvislosti s elektrinou;
            
            
               3.Pojmy „odberateľ“, „koncový odberateľ“, „odberateľ plynu v domácnosti“, „odberateľ plynu mimo domácnosti“, „preprava“, „distribúcia“ a „dodávka“ súvisiace so zemným plynom majú rovnaký význam ako pojmy uvedené v smernici Európskeho parlamentu a Rady 2009/73/ES
                  6
               , ak sa používajú v súvislosti so zemným plynom;
            
            
               4.Pojem „sieťový komponent“ znamená kombináciu sieťových nákladov na distribúciu a prenos (prepravu), ako je uvedené v bode 6 prílohy I a v bode 5 prílohy II.
            
            
               Článok 3
            
            
               Zdroje údajov
            
            
               Členské štáty zostavujú so zohľadnením zásady čo najmenšieho zaťaženia respondentov a administratívneho zjednodušenia údaje o cenách zemného plynu a elektriny a ich subkomponentoch (sieťových nákladoch a daniach, odvodoch a poplatkoch podľa príloh I a II) a údaje o objeme spotreby a vypracúvajú správu o kvalite s použitím týchto zdrojov:
            
            
               a)osobitné štatistické zisťovania o maloobchodných cenách zemného plynu a elektriny v prípade výrobcov alebo obchodníkov, príp. prevádzkovateľov prenosových a distribučných sústav , dovozcov alebo vývozcov energetických produktov a dodávateľských podnikov;
            
            
               b)iné štatistické zisťovania v prípade odberateľov v sektore domácností a koncových odberateľov v sektore mimo domácností;
            
            
               c)administratívne zdroje napr. vnútroštátnych regulačných orgánov v oblasti trhu so zemným plynom a elektrinou;
            
         
         
            
               d)iné zdroje, v prípade ktorých sa používajú spoľahlivé postupy štatistického odhadovania.
            
            
               Článok 4
            
            
               Pokrytie
            
            
               1.Členské štáty zabezpečujú, aby bol systém zberu a zostavovania údajov reprezentatívny.
            
            
               2.Členské štáty nie sú povinné zasielať Komisii (Eurostatu) údaje o cenách zemného plynu pre odberateľov plynu v domácnosti, ak je spotreba zemného plynu v sektore domácností nižšia ako 1 % celoštátnej celkovej spotreby energie v sektore domácností. Komisia (Eurostat) pravidelne, aspoň raz za 3 roky, preskúmava, ktoré členské štáty spĺňajú na základe spotreby zemného plynu v sektore domácností jednotlivých krajín podmienky na to, aby mohli byť oslobodené od povinnosti zasielať údaje.
            
            
               3.Komisia je splnomocnená v súlade s článkom 10 a so zohľadnením hospodárskych a technických trendov prijímať delegované akty týkajúce sa úpravy prahovej hodnoty.
            
            
               Článok 5
            
            
               Zasielanie údajov
            
            
               1.Členské štáty poskytujú Komisii (Eurostatu) údaje uvedené v prílohách I a II.
            
            
               2.Komisia stanoví formát a mechanizmy na zasielanie údajov uvedených v prílohách a na tento účel prijme vykonávacie akty. Uvedené vykonávacie akty sa prijmú v súlade s postupom preskúmania uvedeným v článku 11 ods. 2.
            
            
               Článok 6
            
            
               Referenčné obdobie a periodicita zasielania
            
            
               1.Členské štáty zostavujú všetky údaje uvedené v prílohách k tomuto nariadeniu od začiatku kalendárneho roka nasledujúceho po prijatí tohto nariadenia a poskytujú štatistiku Komisii (Eurostatu) do troch mesiacov od skončenia referenčného obdobia.
            
            
               2.Periodicita zasielania je:
            
            
               a)ročná (január až december) v prípade údajov uvedených v bode 6 písm. a) a v bode 7 prílohy I a v bode 5 písm. a) a v bode 6 prílohy II;
            
            
               b)polročná (január až jún a júl až december) v prípade údajov uvedených v bode 6 písm. b) prílohy I a v bode 5 písm. b) prílohy II.
            
            
               Článok 7
            
            
               Hodnotenie kvality a správy
            
            
               1.Členské štáty zabezpečujú kvalitu údajov v súlade s kritériami kvality uvedenými v článku 12 ods. 1 nariadenia (ES) č. 223/2009.
            
            
               2.Členské štáty bezodkladne, v každom prípade najneskôr do jedného mesiaca, informujú Komisiu (Eurostat) o zmenách metodiky alebo iných zmenách, ktoré by mohli mať významný vplyv na štatistiku cien zemného plynu a elektriny.
            
         
         
            
               3.Členské štáty predkladajú Komisii (Eurostatu) každé tri roky správu o kvalite údajov, v ktorej je vidieť, ako sa tieto údaje vypočítavajú. Táto správa obsahuje informácie o rozsahu a zbere údajov, kritériách pre výpočet, o metodike a použitých zdrojoch údajov, ako aj o všetkých zmenách týkajúcich sa zdrojov alebo metodiky.
            
            
               4.Komisia (Eurostat) hodnotí kvalitu zasielaných údajov a informácií uvedených v správach o kvalite a vypracúva a zverejňuje súhrnnú hodnotiacu správu o kvalite.
            
            
               5.Ak Komisia (Eurostat) zistí štatisticky významné anomálie alebo nedôslednosti v poskytnutých údajoch, môže si od vnútroštátnych orgánov vyžiadať vhodné členenie údajov, ako metódy výpočtu alebo hodnotenia, na ktorých sa zakladajú poskytnuté údaje, aby mohla údaje vyhodnotiť, a v prípade potreby požadovať, aby príslušný členský štát všetky údaje alebo informácie, ktoré sa považujú za nepresné, zmenil a znovu zaslal.
            
            
               6.Komisia určí prostredníctvom vykonávacích aktov požiadavky na správy o kvalite a na ich štruktúru i porovnateľnosť uvedené v odseku 3. Uvedené vykonávacie akty sa prijmú v súlade s postupom preskúmania uvedeným v článku 11 ods. 2.
            
            
               Článok 8
            
            
               Zverejňovanie
            
            
               Komisia (Eurostat) zverejňuje štatistiku cien zemného plynu a elektriny najneskôr do piatich mesiacov po skončení každého referenčného obdobia.
            
            
               Článok 9
            
            
               Výnimky
            
            
               1.Členským štátom sa môžu prostredníctvom vykonávacích aktov udeliť výnimky z týchto osobitných povinností, v prípade ktorých si uplatňovanie tohto nariadenia na vnútroštátny štatistický systém členského štátu vyžaduje významné úpravy a pravdepodobne by spôsobilo významné dodatočné zaťaženie respondentov. Uvedené vykonávacie akty sa prijmú v súlade s postupom preskúmania uvedeným v článku 11 ods. 2 najneskôr do [xx-xx-xxx].
            
            
               2.Na účely odseku 1 predloží príslušný členský štát Komisii najneskôr do deviatich mesiacov po nadobudnutí účinnosti tohto nariadenia riadne odôvodnenú žiadosť.
            
            
               3.Výnimky zostávajú platné na čo možno najkratšie obdobie, ktoré v žiadnom prípade nesmie byť dlhšie ako tri roky.
            
            
               4.Členský štát, ktorému sa v súlade s odsekom 1 udelila výnimka, počas obdobia trvania výnimky naďalej uplatňuje príslušné ustanovenia smernice 2008/92/ES.
            
            
               Článok 10
            
            
               Výkon delegovania právomocí
            
            
               1.Komisii sa udeľuje právomoc prijímať delegované akty za podmienok stanovených v tomto článku.
            
            
               2.Právomoci uvedené v článku 4 ods. 3 sa delegujú na neurčité obdobie od [xx-xx-xxx].
            
            
               3.Delegovanie právomocí uvedených v článku 4 ods. 3 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
            
            
               4.Komisia oznamuje delegovaný akt hneď po prijatí súčasne Európskemu parlamentu a Rade.
            
            
               5.Delegovaný akt prijatý podľa článku 4 ods. 3 nadobudne účinnosť, len ak Európsky parlament ani Rada voči nemu nevzniesli námietku do dvoch mesiacov odo dňa oznámenia uvedeného aktu Európskemu parlamentu alebo Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.
            
         
         
            
               Článok 11
            
            
               Komitologický postup
            
            
               1.Komisii pomáha Výbor pre Európsky štatistický systém zriadený nariadením (ES) č. 223/2009. Tento výbor je výborom v zmysle nariadenia (EÚ) č. 182/2011
                  7
               .
            
            
               2.Ak sa odkazuje na tento odsek, uplatňuje sa článok 5 nariadenia (EÚ) č. 182/2011.
            
            
               Článok 12
            
            
               Zrušenie smernice 2008/92/ES
            
            
               1.Smernica 2008/92/ES sa zrušuje.
            
            
               2.Odkazy na zrušenú smernicu sa považujú za odkazy na toto nariadenie.
            
            
               Článok 13
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                  Za Európsky parlament
                        Za Radu
               
               
                  predseda
                        predseda
               
            
         
         
            
                  
                     (1)
                  Stanovisko Európskeho parlamentu z ... (zatiaľ neuverejnené v úradnom vestníku) a rozhodnutie Rady z ...
               
               
                  
                     (2)
                  Smernica Európskeho parlamentu a Rady 2008/92/ES z 22. októbra 2008 o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom (Ú. v. EÚ L 298, 7.11.2008, s. 9).
               
               
                  
                     (3)
                  Nariadenie Európskeho parlamentu a Rady (ES) č. 223/2009 z 11. marca 2009 o európskej štatistike a o zrušení nariadenia (ES, Euratom) č. 1101/2008 o prenose dôverných štatistických údajov Štatistickému úradu Európskych spoločenstiev, nariadenia Rady (ES) č. 322/97 o štatistike Spoločenstva a rozhodnutia Rady 89/382/EHS, Euratom o založení Výboru pre štatistické programy Európskych spoločenstiev (Ú. v. EÚ L 87, 31.3.2009, s. 164).
               
               
                  
                     (4)
                  Nariadenie Európskeho parlamentu a Rady (ES) č. 1099/2008 z 22. októbra 2008 o energetickej štatistike (Ú. v. EÚ L 304, 14.11.2008, s. 6 – 11).
               
               
                  
                     (5)
                  Smernica Európskeho parlamentu a Rady 2009/72/ES z 13. júla 2009 o spoločných pravidlách pre vnútorný trh s elektrinou, ktorou sa zrušuje smernica 2003/54/ES (Ú. v. EÚ L 211, 14.8.2009, s. 55.).
               
               
                  
                     (6)
                  Smernica Európskeho parlamentu a Rady 2009/73/ES z 13. júla 2009 o spoločných pravidlách pre vnútorný trh so zemným plynom, ktorou sa zrušuje smernica 2003/55/ES (Ú. v. EÚ L 211, 14.8.2009, s. 94).
               
               
                  
                     (7)
                  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13 – 18).
               
            
      
    ---documentbreak--- 
      
         
               EURÓPSKA KOMISIA
            V Bruseli18. 11. 2015
            COM(2015) 496 final
            PRÍLOHY
            knávrhuNARIADENIA EURÓPSKEHO PARLAMENTU A RADYo európskej štatistike cien zemného plynu a elektriny, ktorým sa zrušuje smernica Európskeho parlamentu a Rady 2008/92/ES o postupe Spoločenstva na zlepšenie transparentnosti cien plynu a elektrickej energie účtovaných priemyselným koncovým odberateľom
            
               
         
         
            
               PRÍLOHY
            
            
               PRÍLOHA I – CENY ZEMNÉHO PLYNU
            
            
               V tejto prílohe sa stanovuje metodika zberu a zostavovania štatistických údajov o cenách zemného plynu pre odberateľov plynu v domácnosti a koncových odberateľov plynu mimo domácnosti.
            
            
               1. Ceny
            
            
               Vykazujú sa ceny účtované odberateľom plynu v domácnosti a koncovým odberateľom plynu mimo domácnosti, ktorí nakupujú zemný plyn distribuovaný potrubím na vlastnú potrebu.
            
            
               2. Zemný plyn
            
            
               Zemný plyn obsahuje zemný plyn a iné plynné palivá zmiešané so zemným plynom v prepravnej a distribučnej sieti, patrí sem napr. bioplyn. Vylúčené sú ostatné plynné palivá, ktoré sú distribuované prostredníctvom špecializovaných sietí a pritom sa nezmiešavajú so zemným plynom (napr. plynárenský plyn, koksárenský plyn, vysokopecný plyn a bioplyn).
            
            
               3. Spravodajské jednotky
            
            
               Údaje zahŕňajú všetkých odberateľov plynu v domácnosti a koncových odberateľov plynu mimo domácnosti, vylúčení sú však odberatelia, ktorí používajú zemný plyn len na:
            
            
               výrobu elektriny v elektrárňach alebo v zariadeniach kombinovanej výroby tepla a elektriny alebo
            
            
               neenergetické účely (napr. na použitie v chemickom priemysle).
            
            
               4. Merné jednotky
            
            
               Vykazujú sa vnútroštátne priemerné ceny účtované odberateľom plynu v domácnosti a koncovým odberateľom plynu mimo domácnosti.
            
            
               Ceny sa vyjadrujú v národnej mene za gigajoul (GJ). Jednotka spotrebovanej energie sa meria na základe spalného tepla (GCV – gross calorific value).
            
            
               Ceny sa vážia podľa trhového podielu podnikov dodávajúcich zemný plyn za každú skupinu odberateľov. Ak nie je možné vypočítať vážené priemerné ceny, môže sa uviesť aritmetický priemer cien. Údaje sa v každom prípade musia vzťahovať na reprezentatívny podiel vnútroštátneho trhu.
            
            
            
               5. Skupiny odberateľov
            
            
               Vykazujú sa ceny za ročný odber zemného plynu založené na systéme štandardných skupín odberateľov.
            
            
               a) Odberatelia plynu v domácnosti sa zaraďujú do týchto skupín:
            
         
         
            
                     
                        Skupina odberateľov
                     
                  
                  
                     
                        Ročná spotreba zemného plynu (GJ)
                     
                  
               
                     
                  
                  
                     
                        Minimum
                     
                  
                  
                     
                        Maximum
                     
                  
               
                     
                        Skupina D1
                     
                  
                  
                     
                  
                  
                     
                        < 20
                     
                  
               
                     
                        Skupina D2
                     
                  
                  
                     
                        ≥ 20
                     
                  
                  
                     
                        < 200
                     
                  
               
                     
                        Skupina D3
                     
                  
                  
                     
                        ≥ 200
                     
                  
                  
                     
                  
               
            
               b)
                     Koncoví odberatelia plynu mimo domácnosti sa zaraďujú do týchto skupín:
            
            
                     
                        Skupina odberateľov
                     
                  
                  
                     
                        Ročná spotreba zemného plynu (GJ)
                     
                  
               
                     
                  
                  
                     
                        Minimum
                     
                  
                  
                     
                        Maximum
                     
                  
               
                     
                        Skupina I1
                     
                  
                  
                     
                  
                  
                     
                        < 1 000
                     
                  
               
                     
                        Skupina I2
                     
                  
                  
                     
                        ≥ 1 000
                     
                  
                  
                     
                        < 10 000
                     
                  
               
                     
                        Skupina I3
                     
                  
                  
                     
                        ≥ 10 000
                     
                  
                  
                     
                        < 100 000
                     
                  
               
                     
                        Skupina I4
                     
                  
                  
                     
                        ≥ 100 000
                     
                  
                  
                     
                        < 1 000 000
                     
                  
               
                     
                        Skupina I5
                     
                  
                  
                     
                        ≥ 1 000 000
                     
                  
                  
                     
                        < 4 000 000
                     
                  
               
                     
                        Skupina I6
                     
                  
                  
                     
                        ≥ 4 000 000
                     
                  
                  
                     
                  
               
            
               6. Úroveň podrobnosti
                     
            
            
               Jednotlivé ceny zahŕňajú všetky platené poplatky: sieťové poplatky a poplatky za spotrebovanú energiu po odpočítaní všetkých rabatov alebo prémií a všetky iné poplatky (napr. poplatky za prenájom merača, stále poplatky). Vylúčené sú poplatky za počiatočné zapojenie.
            
            
               Podrobné údaje sa poskytujú podľa ďalej uvedenej špecifikácie.
            
            
               a)
                     Úroveň podrobnosti požadovaná v prípade komponentov a subkomponentov
            
            
               Poskytované ceny sa majú ďalej rozdeliť na tri hlavné komponenty a na jednotlivé subkomponenty.
            
            
               Cenu zemného plynu pre koncových odberateľov podľa skupín odberateľov tvorí súčet troch hlavných komponentov: komponent „energia a dodávka“, komponent „sieť“ (prepravná a distribučná) a komponent zahŕňajúci dane, odvody a poplatky.
            
            
                     
                        Komponent a
                     
                     
                        subkomponent
                     
                  
                  
                     
                        Opis
                     
                  
               
                     
                        Energia a dodávka 
                     
                  
                  
                     
                        Tento komponent zahŕňa komoditnú cenu zemného plynu, ktorú platí dodávateľ, alebo cenu zemného plynu v mieste vstupu do prepravnej siete, a prípadne náklady na skladovanie a náklady súvisiace s predajom zemného plynu koncovým odberateľom.
                     
                  
               
                     
                        Sieť
                     
                  
                  
                     
                        Sieťové poplatky zahŕňajú tieto náklady: sadzby za prepravu a distribúciu, straty pri preprave a distribúcii, sieťové poplatky, náklady v súvislosti s pozáručným servisom, náklady na prevádzku systému a náklady v súvislosti s prenájmom merača a meraním spotreby. 
                     
                  
               
                     
                        Subkomponent
                     
                  
                  
                     
                        Komponent „sieť“ je rozdelený na náklady na prepravu a náklady na distribučnú sieť:
                     
                  
               
                     
                  
                  
                     
                        1. Globálny priemerný relatívny podiel nákladov na prepravu (vyjadrený ako percentuálny podiel celkových nákladov na sieť a založený na skupinách odberateľov stanovených v bode 5).
                     
                  
               
                     
                  
                  
                     
                        2. Globálny priemerný relatívny podiel nákladov na distribúciu (vyjadrený ako percentuálny podiel celkových nákladov na sieť a založený na skupinách odberateľov stanovených v bode 5).
                     
                  
               
                     
                        Dane, poplatky a odvody 
                     
                  
                  
                     
                        Tento komponent tvorí súčet všetkých ďalej uvedených subkomponentov (daní, poplatkov a odvodov). 
                     
                  
               
                     
                        Subkomponenty
                     
                  
                  
                     
                        Nasledujúce subkomponenty sa vykazujú zvlášť za jednotlivé skupiny odberateľov stanovené v bode 5. 
                     
                  
               
                     
                  
                  
                     
                        1. Daň z pridanej hodnoty v zmysle smernice Rady 2006/112/ES
                           1
                         o spoločnom systéme dane z pridanej hodnoty.
                     
                  
               
                     
                  
                  
                     
                        2. Dane, poplatky alebo odvody vzťahujúce sa na podporu obnoviteľných zdrojov energie, energetickej účinnosti a kombinovanej výroby tepla a elektriny.
                     
                  
               
                     
                  
                  
                     
                        3. Dane, poplatky alebo odvody týkajúce sa strategických zásob, kapacitných platieb a energetickej bezpečnosti; dane za distribúciu plynu; uviaznuté náklady a odvody týkajúce sa financovania regulačných orgánov v oblasti energetiky alebo subjektov na trhu.
                     
                  
               
                     
                  
                  
                     
                        4. Dane, poplatky alebo odvody týkajúce sa kvality ovzdušia a životného prostredia; dane z emisií CO2 alebo iných skleníkových plynov. 
                     
                  
               
                     
                  
                  
                     
                        5. Všetky ostatné dane, poplatky alebo odvody, ktoré nepatria do žiadnej z predchádzajúcich štyroch kategórií: podpora na diaľkové vykurovanie; miestne alebo regionálne fiškálne poplatky; kompenzácie pre ostrovy; koncesionárske poplatky vzťahujúce sa na licencie a poplatky za využívanie pôdy a verejného alebo súkromného majetku na účely sietí alebo iných zariadení. 
                     
                  
               
               b)
                     Úroveň podrobnosti podľa daňového zaťaženia
            
            
               Údaje o cenách sa členia na tieto tri úrovne:
            
            
                     
                        Úroveň
                     
                  
                  
                     
                        Opis
                     
                  
               
                     
                     
                        Ceny bez všetkých daní, poplatkov a odvodov
                     
                  
                  
                     
                        Táto cena zahŕňa len komponent „energia a dodávka“ a komponent „sieť“. 
                     
                  
               
                     
                     
                        Ceny bez dane z pridanej hodnoty (DPH) a ostatných daní s nárokom na odpočet 
                     
                  
                  
                     
                        Táto úroveň cien zahŕňa komponent „energia a dodávka“, komponent „sieť“ a dane, poplatky a odvody, ktoré sa v prípade koncových odberateľov mimo domácnosti považujú za dane bez nároku na odpočet. V prípade odberateľov v domácnosti táto úroveň cien zahŕňa komponenty „energia“ a „sieť“ a dane, poplatky a odvody, ale nie DPH. 
                     
                  
               
                     
                     
                        Ceny vrátane všetkých daní
                     
                  
                  
                     
                        Táto úroveň cien zahŕňa komponent „energia a dodávka“, komponent „sieť“ a všetky dane, poplatky a odvody s nárokom na odpočet a bez nároku na odpočet.
                     
                  
               
            
            
            
            
               7. Objemy spotreby
            
         
         
            
               Členské štáty musia zasielať informácie o relatívnom podiele zemného plynu v každej skupine odberateľov na základe celkového objemu, na ktorý sa vzťahujú ceny.
            
            
               Ročné objemy spotreby za každú skupinu odberateľov sa vykazujú raz ročne súčasne s údajmi o cenách za druhý polrok. 
            
            
            
               Údaje nesmú byť staršie ako dva roky.
            
            
               PRÍLOHA II – CENY ELEKTRINY
            
            
               V tejto prílohe sa stanovuje metodika zberu a zostavovania štatistických údajov o cenách elektriny pre odberateľov elektriny v domácnosti a koncových odberateľov elektriny mimo domácnosti.
            
            
               1. Ceny
            
            
               Vykazujú sa ceny účtované odberateľom elektriny v domácnosti a koncovým odberateľom elektriny mimo domácnosti, ktorí nakupujú elektrinu na vlastnú potrebu.
            
            
               2. Spravodajské jednotky
            
            
               Údaje zahŕňajú všetkých odberateľov elektriny v domácnosti a koncových odberateľov elektriny mimo domácnosti, spravodajská povinnosť sa však nevzťahuje na elektrinu vyrobenú a spotrebovanú závodnými výrobcami.
            
            
               3. Merná jednotka
            
            
               Vykazujú sa vnútroštátne priemerné ceny účtované odberateľom elektriny v domácnosti a koncovým odberateľom elektriny mimo domácnosti. 
                     
                  
               Ceny sa vyjadrujú v národnej mene za kilovatthodinu (kWh).
            
            
               Ceny sa vážia podľa trhového podielu podnikov dodávajúcich elektrinu za každú skupinu odberateľov. Ak nie je možné vypočítať vážené priemerné ceny, môže sa uviesť aritmetický priemer cien. Údaje sa v každom prípade musia vzťahovať na reprezentatívny podiel vnútroštátneho trhu.
            
            
            
               4. Skupiny odberateľov
            
            
               Vykazujú sa ceny za ročný odber elektriny založené na systéme štandardných skupín odberateľov.
            
            
               a)
                     Odberatelia elektriny v domácnosti sa zaraďujú do týchto skupín:
            
            
                     
                        Skupina odberateľov
                     
                  
                  
                     
                        Ročná spotreba elektriny (kWh)
                     
                  
               
                     
                  
                  
                     
                        Minimum
                     
                  
                  
                     
                        Maximum
                     
                  
               
                     
                        Skupina DA
                     
                  
                  
                     
                  
                  
                     
                        < 1 000 
                     
                  
               
                     
                        Skupina DB
                     
                  
                  
                     
                        ≥ 1 000
                     
                  
                  
                     
                        < 2 500
                     
                  
               
                     
                        Skupina DC
                     
                  
                  
                     
                        ≥ 2 500
                     
                  
                  
                     
                        < 5 000
                     
                  
               
                     
                        Skupina DD
                     
                  
                  
                     
                        ≥ 5 000
                     
                  
                  
                     
                        < 15 000
                     
                  
               
                     
                        Skupina DE
                     
                  
                  
                     
                        ≥ 15 000
                     
                  
                  
                     
                  
               
            
               b)
                     Koncoví odberatelia elektriny mimo domácnosti sa zaraďujú do týchto skupín:
            
         
         
            
                     
                        Skupina odberateľov
                     
                  
                  
                     
                        Ročná spotreba elektriny (MWh)
                     
                  
               
                     
                  
                  
                     
                        Minimum
                     
                  
                  
                     
                        Maximum
                     
                  
               
                     
                        Skupina IA
                     
                  
                  
                     
                  
                  
                     
                        < 20
                     
                  
               
                     
                        Skupina IB
                     
                  
                  
                     
                        ≥ 20
                     
                  
                  
                     
                        < 500
                     
                  
               
                     
                        Skupina IC
                     
                  
                  
                     
                        ≥ 500
                     
                  
                  
                     
                        < 2 000
                     
                  
               
                     
                        Skupina ID
                     
                  
                  
                     
                        ≥ 2 000
                     
                  
                  
                     
                        < 20 000
                     
                  
               
                     
                        Skupina IE
                     
                  
                  
                     
                        ≥ 20 000
                     
                  
                  
                     
                        < 70 000
                     
                  
               
                     
                        Skupina IF
                     
                  
                  
                     
                        ≥ 70 000
                     
                  
                  
                     
                        < 150 000
                     
                  
               
                     
                        Skupina IG
                     
                  
                  
                     
                        ≥ 150 000
                     
                  
                  
                     
                  
               
            
               5. Úroveň podrobnosti
                     
            
            
               Jednotlivé ceny zahŕňajú všetky platené poplatky: sieťové poplatky a poplatky za spotrebovanú energiu po odpočítaní všetkých rabatov alebo prémií a iné poplatky (napr. prenájom merača, stále poplatky). Vylúčené sú poplatky za počiatočné zapojenie.
            
            
               Podrobné údaje sa poskytujú podľa ďalej uvedenej špecifikácie.
            
            
               a)
                     Úroveň podrobnosti požadovaná v prípade komponentov a subkomponentov
            
            
               Poskytované ceny sa majú ďalej rozdeliť na tri hlavné komponenty a na jednotlivé subkomponenty.
            
            
               Cenu elektriny pre koncových odberateľov podľa skupín odberateľov tvorí súčet troch hlavných komponentov: komponent „energia a dodávka“, komponent „sieť“ (prenosová a distribučná) a komponent zahŕňajúci dane, odvody a poplatky.
            
            
                     
                        Komponent a
                     
                     
                        Subkomponent
                     
                  
                  
                     
                        Opis
                     
                  
               
                     
                        Energia a dodávka 
                     
                  
                  
                     
                        Tento komponent zahŕňa tieto náklady: výroba, akumulácia, vyrovnávacia energia, náklady na dodanú energiu, služby zákazníkom, riadenie pozáručného servisu a iné náklady na dodávku.
                     
                  
               
                     
                        Sieť 
                     
                  
                  
                     
                        Sieťové poplatky zahŕňajú tieto náklady: sadzby za prenos a distribúciu, straty pri prenose a distribúcii, sieťové poplatky, náklady v súvislosti s pozáručným servisom, náklady na prevádzku systému a náklady v súvislosti s prenájmom merača a meraním spotreby. 
                     
                  
               
                     
                        Subkomponent
                     
                  
                  
                     
                        Komponent „sieť“ je rozdelený na náklady na prenos a náklady na distribučnú sieť: 
                     
                  
               
                     
                  
                  
                     
                        1. Globálny priemerný relatívny podiel nákladov na prenos (vyjadrený ako percentuálny podiel celkových nákladov na sieť a založený na skupinách odberateľov stanovených v bode 4).
                     
                  
               
                     
                  
                  
                     
                        2. Globálny priemerný relatívny podiel nákladov na distribúciu (vyjadrený ako percentuálny podiel celkových nákladov na sieť a založený na skupinách odberateľov stanovených v bode 4).
                     
                  
               
                     
                        Dane, poplatky a odvody 
                     
                  
                  
                     
                        Tento komponent tvorí súčet všetkých ďalej uvedených daní, poplatkov a odvodov. 
                     
                  
               
                     
                        Subkomponent
                     
                  
                  
                     
                        Nasledujúce subkomponenty sa vykazujú zvlášť za jednotlivé skupiny odberateľov stanovené v bode 4. 
                     
                  
               
                     
                  
                  
                     
                        1. Daň z pridanej hodnoty v zmysle smernice Rady 2006/112/ES o spoločnom systéme dane z pridanej hodnoty.
                     
                  
               
                     
                  
                  
                     
                        2. Dane, poplatky alebo odvody vzťahujúce sa na podporu obnoviteľných zdrojov energie, energetickej účinnosti a kombinovanej výroby tepla a elektriny.
                     
                  
               
                     
                  
                  
                     
                        3. Dane, poplatky alebo odvody týkajúce sa kapacitných platieb a energetickej bezpečnosti a primeranosti výroby elektriny; dane z reštrukturalizácie uhoľného priemyslu; dane za distribúciu elektriny; uviaznuté náklady a odvody týkajúce sa financovania regulačných orgánov v oblasti energetiky alebo subjektov na trhu.
                     
                  
               
                     
                  
                  
                     
                        4. Dane, poplatky alebo odvody týkajúce sa kvality ovzdušia a životného prostredia; dane z emisií CO2 alebo iných skleníkových plynov. 
                     
                  
               
                     
                  
                  
                     
                        5. Dane, poplatky alebo odvody týkajúce sa jadrového sektora vrátane vyraďovania jadrových zariadení z prevádzky, ich kontrol a poplatkov súvisiacich s jadrovými zariadeniami.
                     
                  
               
                     
                  
                  
                     
                        6. Všetky ostatné dane, poplatky alebo odvody, ktoré nepatria do žiadnej z predchádzajúcich piatich kategórií: podpora na diaľkové vykurovanie; miestne alebo regionálne fiškálne poplatky; kompenzácie pre ostrovy; koncesionárske poplatky vzťahujúce sa na licencie a poplatky za využívanie pôdy a verejného alebo súkromného majetku na účely sietí alebo iných zariadení. 
                     
                  
               
               b)
                     Úroveň podrobnosti podľa daňového zaťaženia
            
            
               Údaje o cenách sa členia na tieto tri úrovne:
            
            
                     
                        Úroveň
                     
                  
                  
                     
                        Opis
                     
                  
               
                     
                     
                        Ceny bez všetkých daní, poplatkov a odvodov
                     
                  
                  
                     
                        Táto cena zahŕňa len komponent „energia a dodávka“ a komponent „sieť“. 
                     
                  
               
                     
                     
                        Ceny bez dane z pridanej hodnoty (DPH) a ostatných daní s nárokom na odpočet 
                     
                  
                  
                     
                        Táto úroveň cien zahŕňa komponent „energia a dodávka“, komponent „sieť“ a dane, poplatky a odvody, ktoré sa pre koncových odberateľov mimo domácnosti považujú za dane bez nároku na odpočet. V prípade odberateľov v domácnosti táto úroveň cien zahŕňa komponenty „energia“ a „sieť“ a dane, poplatky a odvody, ale nie DPH. 
                     
                  
               
                     
                     
                        Ceny vrátane všetkých daní
                     
                  
                  
                     
                        Táto úroveň cien zahŕňa komponent „energia a dodávka“, komponent „sieť“ a všetky dane, poplatky a odvody s nárokom na odpočet a bez nároku na odpočet.
                     
                  
               
            
               6. Objemy spotreby
            
            
               Členské štáty musia zasielať informácie o relatívnom podiele elektriny v každej skupine odberateľov na základe celkového objemu, na ktorý sa vzťahujú ceny.
            
            
               Ročné objemy spotreby za každú skupinu odberateľov sa vykazujú raz ročne súčasne s údajmi o cenách za druhý polrok.
            
            
               Údaje nesmú byť staršie ako dva roky.
            
         
         
            
                  
                     (1)
                  Smernica Rady 2006/112/ES z 28. novembra 2006 o spoločnom systéme dane z pridanej hodnoty (Ú. v EÚ L 347/1, 11.12.2006, s. 1).